瞿唐行
作者：范成大
朝代：宋

paragraphs: 川靈知我歸有程，一夜漲痕千丈生。
中流擊楫洶作氣，夾岸簸旗呀失聲。
不知灧澦在船底，但覺瞿唐如鏡平。
鑿峽疏川狠石破，號山索飲飛泉驚。
白鹽赤甲轉頭失，黑石黄嵌拚命輕。
草齊增肥無泊處，竹枝凝咽空餘情。
人間險路此奇絕，客裏驚心吾飽更。
劍閣翻成蜀道易，請歌范子瞿唐行。